รัฐควักพันล้านอุ้มคนจนปลายปี
รัฐเตรียมใช้พันล้านอุ้มคนจน คลังจ่อคลอดมาตรการปลายปี พร้อมปรับเกณฑ์ผู้มีรายได้น้อยปีหน้า
22 ก.ย. 2559

รัฐเตรียมใช้พันล้านอุ้มคนจน คลังจ่อคลอดมาตรการปลายปี พร้อมปรับเกณฑ์ผู้มีรายได้น้อยปีหน้า
นายอภิศักดิ์ ตันติวรวงศ์ รมว.คลัง เปิดเผยว่า ขณะนี้ยังไม่ได้ข้อสรุปมาตรการช่วยเหลือผู้ที่มาลงทะเบียนเพื่อรับสวัสดิการของรัฐ หรือผู้มีรายได้น้อย จำนวนกว่า 8.3 ล้านราย โดยสำนักงานเศรษฐกิจการคลัง (สศค.) อยู่ระหว่างจัดเตรียมหลักการ รวมทั้งต้องหารือกับสำนักงบประมาณในส่วนของงบประมาณที่จะใช้ดำเนินการ จึงอาจจะยังไม่มีการเสนอคณะรัฐมนตรี (ครม.) พิจารณาในสัปดาห์หน้า
ด้าน นายสมชัย สัจจพงษ์ ปลัดกระทรวงการคลัง เปิดเผยภายหลัง เป็นประธานเปิดประชุมเวิร์กช็อป ภายใต้โครงการเนชั่นแนล อี-เพย์เมนต์ ว่า กรมสรรพากรอยู่ระหว่างตรวจสอบ สิทธิผู้ที่มาลงทะเบียนผู้มีรายได้น้อย คาดว่าเดือน ต.ค.นี้ จะทราบจำนวน ทั้งหมด และจะออกมาตรการช่วยเหลือให้ตรงกลุ่มเป้าหมายในช่วงไตรมาส 4 ของปีนี้
สำหรับมาตรการช่วยเหลือในเบื้องต้นจะมี 2-3 มาตรการ เช่น มาตรการสวัสดิการด้านรายได้และมาตรการดูแลความเสี่ยงให้ผู้มีรายได้น้อยมีความมั่นคงในการดำเนินชีวิต โดยได้เสนอให้ รมว.คลัง พิจารณาแล้ว คาดว่าอยู่ระหว่างหารือกับนายสมคิด จาตุศรีพิทักษ์ รองนายกรัฐมนตรี คาดว่าจะใช้งบมากกว่า 1,000 ล้านบาทในการดำเนินการ
นอกจากนี้ การรับลงทะเบียนผู้มีรายได้น้อยในปี 2560 อาจมีการปรับเกณฑ์ตามภาวะเศรษฐกิจ เช่น รายได้ต่อปีต้องไม่เกิน 1.5-2 แสนบาท จากปีนี้ใช้เกณฑ์รายได้ไม่เกิน 1 แสนบาท และในปีหน้าหากผู้มีรายได้น้อยที่รับสิทธิในปีนี้มีรายได้ต่อปีเกิน 1 แสนบาท ก็จะไม่ได้รับสิทธิประโยชน์นี้ต่อไป
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยฐานะการคลังของรัฐบาลตามระบบกระแสเงินสดในช่วง 11 เดือนแรกของปีงบประมาณ 2559 รัฐบาลมีรายได้นำส่งคลังทั้งสิ้น 2.14 ล้านล้านบาท และมีการเบิกจ่ายเงินงบรวม 2.59 ล้านล้านบาท โดยกู้เงินเพื่อชดเชยการขาดดุล 3.87 แสนล้านบาท ส่งผลให้เงินคงคลัง ณ สิ้นเดือน ส.ค. 2559 มีจำนวนทั้งสิ้น 3.03 แสนล้านบาท
ทั้งนี้ ในช่วงที่ผ่านมารัฐบาลได้พยายามรักษาระดับการขยายตัวทางเศรษฐกิจ ผ่านการใช้จ่ายของภาครัฐโดยเฉพาะรายจ่ายลงทุนที่เพิ่มขึ้นกว่าช่วงเดียวกันของปีที่แล้วกว่า 7.7 หมื่นล้านบาท หรือ 32.3% ขณะที่ฐานะการคลังยังอยู่ในระดับที่ เข้มแข็ง ซึ่งจะส่งผลดีต่อการดำเนินนโยบายการคลังในช่วงต่อไป
สำหรับฐานะการคลังในช่วง 11 เดือนแรกของปีงบประมาณ 2559 รัฐบาลมีรายได้ 2.14 ล้านล้านบาท สูงกว่าช่วงเดียวกันปีก่อน 2.08 แสนล้านบาท หรือ 10.7% มีการเบิกจ่ายเงินงบ 2.59 ล้านล้านบาท สูงกว่าช่วงเดียวกันปีที่แล้ว 1.9 แสน ล้านบาท หรือ 7.9%